Voluntarii Asociației Studenți pentru viață – București le-au oferit marți flori și mărțișoare cadrelor medicale, personalului de îngrijire și pacientelor internate în două dintre pavilioanele Spitalului clinic de psihiatrie "Prof. dr. Alexandru Obregia" din Capitală.
"Ne-am bucurat să facem un dat femeilor care lucrează sau sunt internate în acest spital, pentru că este un mod prin care le arătăm că sunt prețuite", a declarat Teodora Diana Paul, președinta Studenți pentru viață – București.
Activitatea a fost organizată cu sprijinul altor trei organizații studențești și de tineret din Capitală, și anume: Asociația Studenților Teologi Ortodocși, Asociația Studenților Creștini Ortodocși Români și Asociația Tinerilor Ortodocși Români din București.
"Am încercat să ne întâlnim cu mamele, cu copiii, cu pacienții și cu asistenții, pentru a le aduce un zâmbet pe buze și a le oferi un mărțișor și o floare, aducându-le aminte faptul că în această perioadă trebuie să ne bucurăm și să ne rugăm pentru sănătate", a declarat pentru Trinitas Tv pr. Florin Ciprian Petre, de la Spitalul clinic de psihiatrie Obregia.
"Prin acest mărțișor, le-am oferit angajaților spitalului mulțumirea și prețuirea noastră, pentru că ei sunt cei care lucrează cu timp și fără timp pentru sănătatea mintală și pentru a aduce în atenția societății românești importanța misiunii pe care ei o au", a adăugat pr. Florin Ciprian Petre.
Potrivit dr. Mirela Manea, șef secție – psihiatrie adulți, "personalul medical a fost foarte încântat, dar mai încântate au fost pacientele noastre care au primit flori și mărțișoare".
"Mă bucur că părintele spitalului, de curând venit, s-a implicat foarte mult în această activitate și deja face parte din echipa Spitalului Obregia", a adăugat dr. Mirela Manea.
Activitatea face parte dintr-o serie de proiecte organizate de Studenți pentru viață – București în Luna pentru viață (martie 2024).
Spitalul clinic de psihiatrie "Prof. dr. Alexandru Obregia" dispune de 1860 de paturi cu patologie pentru psihiatrie pediatrică, psihiatrie de adulți și neurologie pediatrică.
În perioada 4-9 martie, instituția sanitară organizează o conferință națională, cu participare internațională, despre drepturile omului.
Manifestarea se desfășoară în două locații, în perioada 4-6 martie la Spitalul clinic de psihiatria "Prof. dr. Al. Obregia", și în perioada 7-9 martie la Palatul Parlamentului, în Sălile "Avram Iancu", "Constantin Stere" și "Dimitrie Cantemir".
Foto credit: Captură de ecran Trinitas Tv